text: Hevði tú viljað verið alt hetta fyriuttan? Og um so var, heldur tú so, at øll onnur høvdu viljað verið tað fyriuttan? Hevði tilveran ikki verið rættiliga fátækslig og keðilig uttan sang og tónleik – uttan veitslusangirnar, sangløtuna á Ólavsøku, kvæðini, sálmarnar, dansitónleikin, konsertirnar og festivalarnar – uttan bløð, uttan útvarp, uttan sjónvarp, uttan filmar, uttan tíðindi og kjak, uttan ítrótt, uttan barnatilfar, uttan telduspøl, uttan allan lesnað, uttan myndlist, uttan vakran arkitektur, ja, alt tað, eg havi nevnt omanfyri? Hetta er alt mentan, sum vit øll brúka nær um dag og dagliga. Men ofta gloyma vit, at onkur hevur gjørt sær stóran ómak fyri at skapa alt hetta til okkara at njóta.
text: #000016
text: Flest listafólk – tað verið seg tónleikarar, myndlistafólk, rithøvundar, sjónleikarar, filmsfólk og onnur – arbeiða aloftast fyri lítið og lætt – nógv teirra heilt uttan løn. Nógv hava lagt ómetaliga nógv fyri – væl meira enn fólk flest ímynda sær – fyri at kunna hava ráð til at framleiða tað, sum tú og onnur njóta gott av. Tey hava kanska brúkt alt, sum tey eiga, uppá íløgur í at útbúgva og menna seg sum listafólk, vælvitandi at tjansurin fyri at gerast ríkur av tí, er minimalur. Fyri at kunna klára seg í kappingini við onnur á mentanarpallinum og blíva eftirspurd, mugu listafólkini brúka ómetaliga nógva tíð uppá at venja og blíva so dugnalig sum gjørligt til at brúka tey evnini, tey eru fødd við.
text: #000027
text: Hugsa sær, um fólk hugsaðu á sama hátt um fiskivinnu? Ja, hugsa sær, um fólk hildu uppá, at fiskivinna bara skuldi vera eitt ólønt frítíðarítriv og ikki ein professionell vinna? Vit høvdu ikki komið serliga langt í hesum landi, um so var, at fólk kravdu, at sjómenn, alarar og fólk á flakavirki bara skuldu framleitt fiskavørur til okkum onnur í teirra frítíð! Hvussu nógva inntøku hevði tað skapt her á landi, um fólk hildu, at sjómenn skuldu fiska fiskin, alarar ala fiskin og flakafólk hagreiða fiskin til stuttleikar fyri egna rokning í teirra frítíð – og ikki eingang fáa minstuløn afturfyri tað? Hvussu nógv fólk høvdu tímað at arbeitt í fiski- og alivinnu, um hetta vóru vilkorini? Men hetta halda nógv er heilt rímiligt at krevja, tá tað kemur til mentan og list: Tað skal bara flóta til okkara heilt av sær sjálvum, uttan at vit skulu rinda sanna prísin fyri tað, tí: “tað er jú bara eitt frítíðarítriv, sum listafólk hugna sær við”!
text: #000030
text: Eins og fiskiskapur menti seg til annað og meira, enn hann var, tá fólk hvør sær fóru oman í sjóvarmálan at fiska við hvør sínari tráðu og livdu frá hondini í munnin, so kann mentan sjálvandi eisini vera annað og meira enn bara eitt frítíðarítriv hjá nøkrum serlingum. Veist tú t.d. av, at í heimshøpi umsetir mentanarvinna (herundir miðla-, lista-, tónleika-, undirhalds-, upplivingar- og ferðavinna) fyri meira pengar enn matvøruvinna? Miðlaídnaðurin, tónleikaídnaðurin, filmsídnaðurin, telduspælsídnaðurin og ferðavinnuídnaðurin eru í heimshøpi nakrir av teimum allarstørstu ídnaðunum yvirhøvur.
text: #000043
text: Jú størri mentanarútboð, jú meira stimbrar tað eisini alla møguligar aðrar vinnur, ið njóta gott av útboðnum, jú meira avleitt virksemi verður skapt – tað verið seg ferðavinna, tónleikaútgevara- og forlagsvinna, undirhalds- og tiltaksfyriskipanarvinna, skeiðs- og ráðstevnufyriskipanarvinna, hotell- og restauratiónsvinna, handilsvinna osfr., men eisini fiskivinna ella aðrar ráevnisútvinnandi vinnur, sum jú verða riknar av fólki (og handilssambondum), sum njóta gott av mentanarútboðnum.
text: #000046
text: Tað kann vera, at tú bara ikki rættiliga hevur lagt merki til, hvussu nógv mentan flættar seg inn í tína tilveru eisini. Tað kann vera, at hetta er orsøkin til, at tú ikki virðismetir, at summi fólk royna at gera sær ómak við at ríka mentan okkara. Men so kann eg einans heita á teg um at leggja merki til alt, sum stendur tær í boði at njóta innan mentan og list – legg merki til alt tað, sum menniskju skapa kring teg – og gev tí ein tjans. Far til konsertir, far til sjónleikir, far og uppliv okkurt annað enn gerandisdagin. Kanska gerst tú ovfarin, um tú loyvir tær at lata hjartað og sinnið upp. Um tú ikki fært eyga á vakurleikan, so viðurkenn sum tað minsta, at so nógv onnur síggja vakurleikan og hava rætt til at kunna njóta og virða mentanarútboðið, hóast tú ikki gert tað.
text: #000058